


LIETUVOS RADIJO IR TELEVIZIJOS KOMISIJA

SPRENDIMAS
DĖL TELEVIZIJOS PROGRAMŲ PAKETŲ SUDARYMO TAISYKLIŲ PATVIRTINIMO

2015 m.  rugsėjo 23 d. Nr. KS-171
Vilnius


Vadovaudamasi Lietuvos Respublikos visuomenės informavimo įstatymo (2015 m. gegužės 21 d. įstatymo Nr. XII-1731 redakcija) 48 straipsnio 1 dalies 8 punktu, Lietuvos radijo ir televizijos komisija n u s p r e n d ž i a:
. Patvirtinti Televizijos programų paketų sudarymo taisykles (pridedama).
. Nustatyti, kad:
. šis sprendimas įsigalioja 2015 m. spalio 1 d.
. televizijos programų retransliuotojai ir kiti asmenys, teikiantys Lietuvos Respublikos vartotojams televizijos programų ir (ar) atskirų programų platinimo internete paslaugas, ne vėliau kaip iki 2015 m. lapkričio 15 d. turi sudaryti ir pradėti vartotojams platinti televizijos programų paketus, atitinkančius Televizijos programų paketų sudarymo taisyklėse nustatytus reikalavimus.  



Pirmininkas	Edmundas Vaitekūnas

PATVIRTINTA
Lietuvos radijo ir televizijos 
komisijos 2015 m. rugsėjo 23 d. 
sprendimu Nr. KS-171




TELEVIZIJOS PROGRAMŲ PAKETŲ SUDARYMO TAISYKLĖS

 SKYRIUS


. Televizijos programų paketų sudarymo taisyklės (toliau – Taisyklės) reglamentuoja televizijos programų retransliuotojų ir (ar) kitų asmenų, teikiančių Lietuvos Respublikos vartotojams televizijos programų ir (ar) atskirų programų platinimo internete paslaugas, sudaromų ir siūlomų vartotojams televizijos programų paketų sudarymo tvarką, reikalavimus televizijos programų parinkimui, teikimui skleisti ir skleidimui visuomenei, taip pat retransliuotojų ir kitų asmenų, teikiančių Lietuvos Respublikos vartotojams televizijos programų ir (ar) atskirų programų platinimo internete paslaugas, atsakomybę už Taisyklėse nustatytų reikalavimų nesilaikymą.
. Taisyklės taikomos televizijos programų retransliuotojams ir kitiems asmenims, teikiantiems Lietuvos Respublikos vartotojams televizijos programų ir (ar) atskirų programų platinimo internete paslaugas.
. Taisyklėse vartojamos sąvokos:
. Televizijos programų paketas – televizijos programų retransliuotojo ir (ar) kito asmens, teikiančio Lietuvos Respublikos vartotojams televizijos programų ar atskirų programų platinimo internete paslaugas, sudaromas ir vartotojams siūlomas televizijos programų rinkinys.
. Pagrindinis paketas – televizijos programų retransliuotojo ir (ar) kito asmens, teikiančio Lietuvos Respublikos vartotojams televizijos programų ar atskirų programų platinimo internete paslaugas, sudarytas televizijos programų rinkinys, kuris teikiamas visiems televizijos programų retransliuotojo ir (ar) kito asmens, teikiančio Lietuvos Respublikos vartotojams televizijos programų ar atskirų programų platinimo internete paslaugas, paslaugų vartotojams už nustatytą mokestį. 
. Už papildomą mokestį platinamas paketas – televizijos programų retransliuotojo ir (ar) kito asmens, teikiančio Lietuvos Respublikos vartotojams televizijos programų ar atskirų programų platinimo internete paslaugas, sudarytas televizijos programų rinkinys arba atskirai platinama televizijos programa, kuris (kuri) platinamas (platinama) vartotojams už papildomą mokestį, neįtrauktą į mokestį už pagrindinį paketą.
. Individualus paketas – vartotojo individualiu pasirinkimu pagal asmeninius poreikius sudarytas televizijos programų rinkinys arba vartotojo pasirinkta atskira televizijos programa, kuris (kuri) platinamas (platinama) vartotojams už papildomą mokestį, neįtrauktą į mokestį už pagrindinį paketą.
. Kitos Taisyklėse vartojamos sąvokos suprantamos taip, kaip jos apibrėžtos Lietuvos Respublikos visuomenės informavimo įstatyme ir Lietuvos Respublikos elektroninių ryšių įstatyme. 
. Televizijos programų retransliuotojai ir kiti asmenys, teikiantys Lietuvos Respublikos vartotojams televizijos programų ir (ar) atskirų programų platinimo internete paslaugas,  skirtingomis technologijomis ir (arba) skirtingoms vartotojų kategorijoms gali platinti skirtingos sandaros pagrindinius paketus, atitinkančius Taisyklių 8 ir 11 punktuose nustatytus reikalavimus.
. Televizijos programų retransliuotojų ir kitų asmenų, teikiančių Lietuvos Respublikos vartotojams televizijos programų ir (ar) atskirų programų platinimo internete paslaugas, nesudarančių atskirų televizijos programų paketų, retransliuojamų ar platinamų internete televizijos programų visuma laikoma pagrindiniu paketu ir turi atitikti Taisyklių 8 ir 11 punktuose nustatytus reikalavimus. 
. Pagrindinis paketas privalo būti teikiamas visiems televizijos programų retransliuotojo ir (ar) kito asmens, teikiančio Lietuvos Respublikos vartotojams televizijos programų ar atskirų programų platinimo internete paslaugas, vartotojams.   
. Televizijos programų retransliuotojai ir kiti asmenys, teikiantys Lietuvos Respublikos vartotojams televizijos programų ir (ar) atskirų programų platinimo internete paslaugas, savo interneto svetainėje (jei tokią turi) ar kitokiu būdu viešai privalo skelbti išsamų, teisingą ir nuolat atnaujinamą televizijos programų paketus sudarančių televizijos programų sąrašą.

 SKYRIUS


. Televizijos programų retransliuotojai ir kiti asmenys, teikiantys Lietuvos Respublikos vartotojams televizijos programų ir (ar) atskirų programų platinimo internete paslaugas, sudarydami retransliuojamų ir (ar) platinamų internete televizijos programų paketus, privalo laikytis Lietuvos Respublikos visuomenės informavimo įstatymo 33 straipsnio 11 dalyje nustatytų reikalavimų. 
. Lietuvos radijo ir televizijos komisijai (toliau – Komisija) nustačius ir priėmus sprendimą, kad iš Europos Sąjungos valstybių narių, Europos ekonominės erdvės valstybių ir kitų Europos Tarybos konvenciją dėl televizijos be sienų ratifikavusių Europos valstybių retransliuojamoje ir (ar) platinamoje internete televizijos programoje, ją sudarančiose atskirose programose buvo paskelbta, perduota skleisti ir paskleista Lietuvos Respublikos visuomenės informavimo įstatymo 19 straipsnio 1 dalies 1, 2 ar 3 punkte nurodyta neskelbtina informacija, televizijos programa, kurioje buvo paskleista neskelbtina informacija, 12 mėnesių nuo Komisijos sprendimo priėmimo dienos gali būti retransliuojama ir (ar) platinama internete tik už papildomą mokestį platinamuose paketuose, kuriuos tokiu atveju draudžiama subsidijuoti, remti ar taikyti jiems bet kokio pobūdžio nuolaidas, o jų kaina negali būti mažesnė negu paslaugos teikėjo patiriamos sąnaudos šiuos televizijos programų paketus sudarančioms televizijos programos įsigyti, retransliuoti ir (ar) platinti internete. Jei televizijos programų retransliuotojas ar televizijos programas ir (ar) atskiras programas platinantis internete asmuo už papildomą mokestį platinamų paketų nesudaro, televizijos ir (ar) atskira programa, dėl kurios priimtas Komisijos sprendimas platinti ją tik už papildomą mokestį platinamuose paketuose, vartotojui gali būti teikiama tik už papildomą mokestį, neįtrauktą į mokestį už pagrindinį paketą. 
. Komisijai priėmus sprendimą laikinai sustabdyti atitinkamų televizijos programų paslaugų laisvą priėmimą Lietuvos Respublikoje, tokio Komisijos sprendimo galiojimo laikotarpiu televizijos programa (programos), dėl kurios (kurių) priimtas toks sprendimas, negali būti retransliuojama ir platinama nei pagrindiniame, nei už papildomą mokestį platinamuose paketuose, taip pat negali būti sudaryta galimybė vartotojui įtraukti tokią televizijos programą į individualų paketą. 

 SKYRIUS


. Pagrindiniame pakete turi būti:
. privalomai retransliuojamos ir platinamos internete visos nekoduotos nacionalinės Lietuvos nacionalinio radijo ir televizijos transliuojamos televizijos programos ir kitos televizijos programos, kurioms Komisija suteikė privalomai retransliuojamos ir (ar) platinamos internete programos statusą;
. daugiau kaip 50 procentų televizijos programų, transliuojamų oficialia Europos Sąjungos kalba.
. Televizijos programų retransliuotojai ir kiti asmenys, teikiantys Lietuvos Respublikos vartotojams televizijos programų ir (ar) atskirų programų platinimo internete paslaugas, sudarydami pagrindinį paketą, pirmenybę turi teikti oficialioms Europos Sąjungos kalboms. Jeigu dėl techninių galimybių ir (ar) paslaugos teikimo sąlygų televizijos programų retransliuotojas ar kitas asmuo, teikiantis Lietuvos Respublikos vartotojams televizijos programų ir (ar) atskirų programų platinimo internete paslaugas, negali užtikrinti, kad pagrindinį paketą sudarančias televizijos programas visi vartotojai galėtų priimti visomis transliuojamomis kalbomis, ir, esant galimybei, pasirinkti, kuria kalba retransliuoti ar platinti internete tą pačią televizijos programą – oficialia Europos Sąjungos ar kita kalba, jis privalo sudaryti technines galimybes, kad tokia programa vartotojams būtų retransliuojama ir (ar) platinama internete su pirminiu nustatymu oficialia Europos Sąjungos kalba, o papildomų kalbų parinkimas būtų galimas tik  vartotojo valios veiksmu.

 SKYRIUS


. Komisija prižiūri, kaip televizijos programų retransliuotojai ir kiti asmenys, teikiantys Lietuvos Respublikos vartotojams televizijos programų ar atskirų programų platinimo internete paslaugas, laikosi Taisyklėse nustatytų reikalavimų.
. Už Taisyklėse nustatytų reikalavimų nesilaikymą programų retransliuotojams ir kitiems asmenims, teikiantiems Lietuvos Respublikos vartotojams televizijos programų ir (ar) atskirų programų platinimo internete paslaugas, Komisija skiria Lietuvos Respublikos visuomenės informavimo įstatyme nustatytas poveikio priemones.
_______________

